b'\n_START_ARTICLE_\nMats Rosseli Olsen\n_START_SECTION_\nKlubbkarriere\n_START_PARAGRAPH_\nOlsen startet sin karriere i Furuset Ishockey f\xc3\xb8r han for 2009/10-sesongen gikk over til V\xc3\xa5lerenga Ishockey. Her spilte han i to og en halv sesong innen han signerte for Fr\xc3\xb6lunda HC i Svenska hockeyligan (SHL) den 28. januar 2012. Den 29. november 2013 ble hans kontrakt forlenget til og med 30. april 2016._NEWLINE_Sesongen 2015/16 skulle bli s\xc3\xa5 langt i karrieren. F\xc3\xb8rst vant han og Fr\xc3\xb6lunda Champions Hockey League etter at de slo finske K\xc3\xa4rp\xc3\xa4t med 2\xe2\x88\x921 i finalen, hvor han noterte syv m\xc3\xa5lpoeng p\xc3\xa5 13 kamper. Den 20. januar 2016 ble hans kontrakt med klubben forlenget med to \xc3\xa5r, til etter 2017/18-sesongen. Senere samme sesong ble han ogs\xc3\xa5 svensk mester med Fr\xc3\xb6lunda da de slo Skellefte\xc3\xa5 AIK med 4\xe2\x88\x921 i kamper i finaleserien.\n_START_SECTION_\nBanestorming i etterkanten av SM-gullet\n_START_PARAGRAPH_\nTre dager etter at han vant SM-gull med Fr\xc3\xb6lunda var Olsen involvert i skandalekampen mellom IFK G\xc3\xb6teborg og Malm\xc3\xb6 FF i fotball den 27. april 2016 da han l\xc3\xb8p inn p\xc3\xa5 banen, sparket ballen i et av m\xc3\xa5lene og tok seg mot en av langsidene. Han ble raskt tatt h\xc3\xa5nd om av vaktpersonalet og f\xc3\xb8rt ut av banen til en politibilene utenfor arenaen. Hendelsen fant sted etter at kampen ble stoppet etter at det ble kastet en kinaputt inn p\xc3\xa5 gresset. If\xc3\xb8lge svenske aviser s\xc3\xa5 dreide stuntet seg om et veddem\xc3\xa5l mellom Rosseli Olsens lagkamerater i Fr\xc3\xb6lunda samt noen av lagets sponsorer p\xc3\xa5 75 000 SEK._NEWLINE_Olsen ble etterp\xc3\xa5 anmeldt for ordensforstyrrelse og trolig straffet med en bot, og unnskyldte seg for \xc3\xa5 ha stormet banen: \xc2\xabJeg vil be supportere, Fr\xc3\xb6lunda HC og IFK G\xc3\xb6teborg om unnskyldning for det som skjedde i g\xc3\xa5r kveld. Det var ment som noe positivt, men jeg forst\xc3\xa5r at det kan oppfattes p\xc3\xa5 en annen m\xc3\xa5te og jeg angrer veldig. Jeg er inneforst\xc3\xa5tt med at jeg kommer til \xc3\xa5 bli utestengt fra Gamla Ullevi og kommer til \xc3\xa5 ta fullt ansvar for det som skjedde p\xc3\xa5 alle omr\xc3\xa5der.\xc2\xbb_NEWLINE_Olsen ble ogs\xc3\xa5 kalt inn p\xc3\xa5 teppet hos klubben Fr\xc3\xb6lunda for \xc3\xa5 forklare seg etter skandaleoppgj\xc3\xb8ret. Hendelsen hadde heller ingen p\xc3\xa5virkning for hans VM-deltagelse med landslaget. Landslagstrener Roy Johansen sa f\xc3\xb8lgende om episoden: \xc2\xabJeg har snakka med Fr\xc3\xb6lunda. Det kommer til \xc3\xa5 bli en intern reaksjon. En bot blir det sikkert. [...] Jeg kan ikke se at dette f\xc3\xa5r noen konsekvenser. Han har gjort noe dumt, men det er ikke s\xc3\xa5 alvorlig. Han oppf\xc3\xb8rte seg ordentlig og ble rolig geleidet av banen. Dette er ikke en hooligan.\xc2\xbb'